b'\n_START_ARTICLE_\nAlma Orli\xc4\x87\n_START_SECTION_\n\xc5\xbdivotopis\n_START_PARAGRAPH_\nAlma Orli\xc4\x87 ro\xc4\x91ena je u Zagrebu 1937. godine. Diplomirala je slikarstvo 1961. godine na 1937. Akademiji primjenjene umjetnosti u Zagrebu u klasi prof. Marina Tartaglie. U ranoj fazi Orli\xc4\x87 je zaokupljena crte\xc5\xbeom koji je prepoznat i uspore\xc4\x91ivan s Matisseovim i Picasseovim. Sigurna u svoj crte\xc5\xbe i kompoziciju, umjetnica se posve\xc4\x87uje slikanju uljanim bojama na platnu, a crte\xc5\xbe i dalje ostaje dijelom njezinih radova._NEWLINE_Pa\xc5\xbeljiv odnos prema crte\xc5\xbeu i slici presudan je u formiranju njezinog drugog umjetni\xc4\x8dkog poziva, kojeg je usporedno razvijala, restauratorskog. Umjetnost restauriranja u\xc4\x8dila je u Restauratorskom zavodu JAZU (HAZU), koji je tada bio na svojim po\xc4\x8detcima, u kojem je provela petnaest godina._NEWLINE_Na poziv Muzeja za umjetnost i obrt pre\xc5\xa1la je u njihovu restauratorsku radionicu te je u zvanje konzervatorice promovirana 1968. godine. Kasnije postaje i voditeljica restauratorske radionice._NEWLINE_Orli\xc4\x87 je u rad uvela sustav restauratorsko-konzervatorske dokumentacije i fotodokumentacije te unaprijedila praksu primarne za\xc5\xa1tite umjetnina. Bila je aktivna u edukativnoj djelatnosti, odr\xc5\xbeavala predavanja i radila s vanjskim suradnicima Muzeja. Pisala je osvrte, \xc4\x8dlanke, intervjue, sudjelovala na stru\xc4\x8dnim skupovima i savjetovanjima._NEWLINE_Studijska putovanja i boravci u Belgiji i Kopenhagenu, svakodnevni doticaji s umjetninama uveli su je u svijet u kojem je restaurirala tisu\xc4\x87e predmeta iz hrvatskih muzejskih zbirki i crkava._NEWLINE_Izlagala je na 50-ak samostalnih i oko 150 skupnih izlo\xc5\xbeaba te sudjelovala na 20-ak likovnih kolonija. Dobila je Srebrnu nagradu grada Pariza na izlo\xc5\xbebi "Buket cvije\xc4\x87a" 1969. godine, nagradu "Lotr\xc5\xa1\xc4\x8dak", 1970., nagradu likovne kolonije Kraynice u Poljskoj, plaketu "kolonije Primo\xc5\xa1ten" 1991. te niz drugih nagrada. Dobitnica je nagrade Hrvatskog muzejskog dru\xc5\xa1tva za \xc5\xbeivotno djelo "Pavao Ritter Vitezovi\xc4\x87" 2010. godine. \xc4\x8clanica je Hrvatskog dru\xc5\xa1tva likovnih umjetnika od 1961._NEWLINE_Alma Orli\xc4\x87 ubraja se u malobrojne suvremene umjetnike koji su otvoreno izrazili svoju vjeru i pripadnost kr\xc5\xa1\xc4\x87anskoj tradiciji. U njezinom slikarskom opusu biblijski motivi i sveta\xc4\x8dki likovi \xc4\x8dine zasebne cikluse._NEWLINE_Privatni \xc5\xbeivot_NEWLINE_Alma Orli\xc4\x87 k\xc4\x87i je sveu\xc4\x8dili\xc5\xa1nog profesora Milana Drvodeli\xc4\x87a, anglista i autora rje\xc4\x8dnika, i njegove supruge \xc5\xbdeljke, k\xc4\x87eri \xc5\xbeupanijskog tajnika, doktora prava Dragutina pl. Prikrila._NEWLINE_U braku s kiparom Antom Orli\xc4\x87em, iz Sali na Dugom otoku, ima dvoje djece, Donata i Lauru Kristinu.\n_START_SECTION_\nDjela\n_START_PARAGRAPH_\nKrajolici_NEWLINE_Krajolici Zagorja i Dalmacije, s kojom je obiteljski vezana, fasciniraju slikaricu te stvara brojene dugooto\xc4\x8dke i kornatske krajolike, slika zagreba\xc4\x8dki Maksimir te svakodnevicu pitomih \xc5\xa1etinskih krajolika._NEWLINE_Iterijeri, mrtva priroda_NEWLINE_Slika jednostavne interijere dalmatinskih i zagorskih ku\xc4\x87a, sobe njezine mladosti i muzejske restauratorske radionice, crkvene prostore s baroknim oltarima, zapu\xc5\xa1tene dvorce, zanimaju je starinski i \xc4\x8desto odba\xc4\x8deni predmeti._NEWLINE_Portreti_NEWLINE_Samoanalizira se u autoportretima, portretira \xc4\x8dlanove obitelji, prati odrastanje i sazrijevanje svoje djece, stvara karakterne studije ljudi razli\xc4\x8ditih podneblja, portretira zagorska i dalmatinska lica, kolege iz muzeja, poznate politi\xc4\x8dare, knji\xc5\xbeevnike, glumce. Pripada najboljim portretistima novijeg hrvatskog slikarstva._NEWLINE_Cvije\xc4\x87e_NEWLINE_Orli\xc4\x87 privla\xc4\x8di cvije\xc4\x87e i cvjetni motivi te brojnim buketima, koji su svjedoci njezinih veselih i sve\xc4\x8danih \xc5\xbeivotnih trenutaka, slikanjem produ\xc5\xbeuje trajanje. Osvaja srebrnu medalju grada Parisa 1969. godine za sliku s motivom cvije\xc4\x87a te nagradu grada Zagreba \xe2\x80\x9eLotr\xc5\xa1\xc4\x8dak\xe2\x80\x9c 1970., u sklopu tradicionalnog Sajma cvije\xc4\x87a na Gradecu._NEWLINE_Sakralni motivi_NEWLINE_Restauratorski rad na muzejskim i crkvenim predmetima izvor su bogate slikarske inspiracije s motivima sakralne tematike. Bilje\xc5\xbeila je ki\xc4\x87ene barokne oltare zagorskih crkava, izradila nacrte vitraja te oltarne slike za istarske crkve i kapele u Karojbi, Palmi\xc4\x87ima, Kr\xc5\xa1anu, u \xc5\xa0irokom Brijegu izradila je oltarnu palu Majke Bo\xc5\xbeje Me\xc4\x91ugorske. Uz brojne druge radove sakralnih motiva zapa\xc5\xbeen je ciklus "Ad honorem Bla\xc5\xbeenoj Djevici Mariji" s Bogorodicama iz raznih hrvatskih prostora, Komersteinerova Madona iz MUO, prepoznaje se na slici nazvanoj "Regina coeli", antologijski "Zeleni Jezu\xc5\xa1" iz 1987. koji je nastao u radu na obnovi barokne skulpture raspetog Krista iz franjeva\xc4\x8dke crkve u Klanjcu, 2006. godine slika motive Bo\xc5\xbei\xc4\x87a pod naslovom "U to vrijeme godi\xc5\xa1\xc4\x87a". Ilustrira i neke dje\xc4\x8dje slikovnice nadahnute biblijskim motivima._NEWLINE_Ilustracije_NEWLINE_Ilustrirala je pjesni\xc4\x8dke zbirke Irfana Kapetanovi\xc4\x87a, Marija Gorinija, Veljka Lodete i dr. Inspirirana stihovima hrvatskih pjesnika, zaseban ciklus akvarelnih crte\xc5\xbea posvetila je Vidri\xc4\x87u, A. G. Mato\xc5\xa1u, A. B. \xc5\xa0imi\xc4\x87u, Ujevi\xc4\x87u, Tadijanovi\xc4\x87u, Parun, Mili\xc4\x8devi\xc4\x87u, Stahuljak, Golobu, Mihali\xc4\x87u, Pupa\xc4\x8di\xc4\x87u, Slavi\xc4\x8deku, Krmpoti\xc4\x87, Paljetku, \xc5\xa0kunci i Slamingu te ih pokazala na izlo\xc5\xbebi "Stihovi izgovoreni slikom", 2000. godine._NEWLINE_Ilustrirala je vi\xc5\xa1e dje\xc4\x8djih slikovnica.'